**ולנטינה מונטה** (באיטלקית: **Valentina Monetta**; נולדה ב-1 במרץ 1975) היא זמרת מסן מרינו.

מונטה ייצגה את סן מרינו באירוויזיון בשנים 2012, 2013, 2014 ו-2017.

ביוגרפיה
--------

מונטה נולדה וגדלה בסן מרינו. היא נולדה לאם מסן מרינו ולאב איטלקי, הצעירה מבין שני אחים. היא סיימה את לימודיה בבית-הספר "ג'ובאני דה רימיני" שברימיני בו היא ניגנה בפסנתר ושרה מגיל צעיר. היא החלה את קריירת השירה שלה בגיל 20 אז הייתה חברה במספר להקות. היא השתתפה בתוכנית המציאות "פופ איידול" האיטלקית בשנת 2001.

### השתתפויות באירוויזיון

#### 2008

בשנת 2008 מונטה הגישה את השיר "Se non ci sei tu" ("אם אתה לא שם") לוועדה הלאומית של רשת השידור של סן מרינו, SMRTV, על-מנת לייצג את סן מרינו באירוויזיון 2008. אולם רשת השידור בחרה את הלהקה מיודיו לייצג אותה באותה שנה.

#### 2012

ב-14 במרץ 2012 הודיעה רשת השידור של סן מרינו כי היא בחרה במונטה לייצג את סן מרינו באירוויזיון 2012 שנערך בבאקו שבאזרבייג'ן עם השיר "Facebook Uh, Oh, Oh" ("פייסבוק, הו, הו, הו"). אולם, ב-18 במרץ, מספר ימים לאחר פרסום השיר, הודיע איגוד השידור האירופי כי השיר מכיל פרסומת לרשת החברתית פייסבוק, ולכן לפי חוקי התחרות, שאוסרים על מסרים מסחריים, נאלצו לשנות את מילות השיר ואת שמו.

לסן מרינו ניתנה האפשרות להחליף את השיר לגמרי ולשלוח את מונטה עם שיר אחר לתחרות או לשנות את מילות השיר ולהוציא ממנו כל אזכור לפייסבוק, לא יאוחר מה-23 במרץ 2012. ב-22 במרץ הודיעה רשת השידור כי היא שינתה את מילות השיר ואת שמו ל- "The Social Network Song (OH OH – Uh - OH OH)" ("שיר הרשת החברתית"), שרובו נשאר זהה, מלבד שמו ומהאזכור הישיר לרשת החברתית פייסבוק.

באותה שנה הגיעה מונטה לביקור בישראל. היא השתתפה בתוכנית חגיגית של חובבי אירוויזיון בערוץ הראשון ונסעה לאחר מכן לכותל המערבי כדי לטמון שם פתק. במסגרת הביקור, מונטה פגשה את להקת איזבו שייצגה את ישראל באותה השנה.

באירוויזיון, מונטה הופיעה במקום האחד-עשר בסדר ההופעות של חצי הגמר הראשון שנערך ב-22 במאי, בו הגיעה למקום ה-14 עם 31 נקודות, ובכך כשלה להעפיל לשלב הגמר.

#### 2013

רשת השידור של סן מרינו הודיעה ב-30 בינואר 2013 כי היא בחרה בוולנטינה מונטה לייצג את מדינתה בפעם השנייה ברציפות בתחרות האירוויזיון 2013 שנערכה במאלמה שבשוודיה עם השיר "Crisalide (Vola)" ("גולם") שנכתב על ידי מאורו באלסטרי והולחן על ידי ראלף סיגל (שבין היתר כתב והלחין שירים רבים לזמרים באירוויזיון, וכן את השיר איתו השתתפה מונטה באירוויזיון 2012).
בתחרות, מונטה הופיעה שנייה בסדר ההשמעה של חצי הגמר השני, שנערך ב-16 במאי 2013, אולם כשלה שוב להעפיל לשלב הגמר כשקיבלה 47 נקודות וסיימה במקום ה-11 בשלב חצי הגמר.

הופעתה של מונטה דורגה במקום השני על ידי ה-OGAE, כאשר למקום הראשון הגיעה דנמרק אשר זכתה באותה שנה עם השיר "Only Teardrops".

#### 2014

ב-2014 נבחרה מונטה לייצג את סן מרינו באירוויזיון 2014 בפעם השלישית ברציפות, דבר שהפך אותה להיות הזמרת הרביעית שמשתתפת בתחרות 3 פעמים ברציפות. לפניה עשו זאת אודו יורגנס שייצג את אוסטריה בשנים 1964, 1965 ו-1966 בה זכה; ליס אסיה שייצגה את שווייץ בשנים 1956 בה זכתה, 1957 ו-1958; קורי ברוקן שייצגה את הולנד בשנים 1956, 1957 בה זכתה ו-1958.
בתחרות, הופיעה מונטה במקום השנים עשר בסדר ההשמעה של חצי הגמר הראשון, עם השיר "Maybe" ("אולי"), איתו העפילה לראשונה לשלב הגמר כאשר קיבלה 40 נקודות והגיע למקום העשירי. בשלב הגמר, שנערך ב-10 במאי הופיעה מונטה במקום העשרים וחמישה בסדר ההשמעה וסיימה במקום ה-24 עם 14 נקודות.

#### 2015

בווידאו שפורסם בערוץ היוטיוב הרשמי של האירוויזיון, מונטה אמרה כי ייתכן והיא תייצג את סן מרינו בפעם הרביעית ברציפות באירוויזיון, ובכך תיכנס לספרי ההיסטוריה של האירוויזיון בתור הזמרת שהשתתפה הכי הרבה פעמים ברציפות בתחרות. במאי 2014 דיווחה רשת השידור של סן מרינו כי מונטה לא תחזור לתחרות ב-2015. מאוחר יותר פרסמה מונטה באינסטגרם כי אכן אינה מתכוונת לשוב לתחרות עוד לעולם וכי זו הייתה החלטה שלה.

ב-2 בפברואר 2015 דווח כי מונטה תקריא את הניקוד של סן מרינו בתחרות האירוויזיון 2015 שתיערך בווינה שבאוסטריה.

#### 2017

SMRTV, רשות השידור של סן מרינו, הודיעה כי מונטה תייצג את סן מרינו באירוויזיון 2017, אך הפעם בדואט, יחד עם ג'ימי וילסון. מונטה ווילסון הופיע בחצי הגמר השני, שנערך ב-11 במאי, כשיר העשירי בסדר ההופעות. בתום שלב ההצבעות, התברר כי לא נבחרו להעפיל לשלב הגמר.

דיסקוגרפיה
----------

### אלבומים

* **Il mio gioco preferito**

יצא ב-19 בספטמבר 2011

* **La storia di Valentina Monetta**

יצא ב-7 ביוני 2013

* **Sensibilità (Sensibility)**

יצא ב-4 באפריל 2014

### סינגלים

| שנה | שם השיר | אלבום |
| --- | --- | --- |
| 2002 | "Sharp" | לא יצא באלבום |
| 2008 | "Se Non Ci Sei Tu" |
| 2011 | "Una Giornata Bellissima" | *La storia di Valentina Monetta* |
| 2012 | "I'll Follow the Sunshine" |
| "The Social Network Song (Oh Oh-Uh-Oh-Oh)" |
| 2013 | "Crisalide (Vola)" |
| "L'amore Verrà" |
| "A Kiss" | *Sensibilità (Sensibility)* |
| 2014 | "Maybe (Forse)" |
| "Sensibilità (Sensibility)/Hotel" |

קישורים חיצוניים
----------------

ויקישיתוף מדיה וקבצים בנושא **ולנטינה מונטה** בוויקישיתוף
* 
* ולנטינה מונטה, ברשת החברתית פייסבוק

* ולנטינה מונטה, ברשת החברתית טוויטר

* ולנטינה מונטה, ברשת החברתית אינסטגרם

* ולנטינה מונטה, במסד הנתונים הקולנועיים IMDb (באנגלית)

* ולנטינה מונטה, באתר ספוטיפיי

* ולנטינה מונטה, באתר Last.fm (באנגלית)

* ולנטינה מונטה, באתר AllMusic (באנגלית)

* ולנטינה מונטה, באתר MusicBrainz (באנגלית)

* ולנטינה מונטה, באתר דיזר

* ולנטינה מונטה, באתר Yandex.Music (ברוסית)

* ולנטינה מונטה, באתר Discogs (באנגלית)

* ולנטינה מונטה, באתר Songkick (באנגלית)

* ולנטינה מונטה, באתר Genius

הערות שוליים
------------

1. ↑  אסף נבו, ‏הו, ולנטינה ולנטינה, מי היה מאמין, באתר ‏מאקו‏‏, ‏2 במאי 2012‏

| סן מרינוסן מרינו סן מרינו באירוויזיון |
| --- |
| 

|  |
| --- |
| 
* **2008**: מיודיו (Complice)‏
* **~~2009~~** ~~**עד** **2010**~~
* **2011**: סנהיט (Stand By)‏
* **2012**: ולנטינה מונטה (The Social Network Song)‏
* **2013**: ולנטינה מונטה (Crisalide (Vola))‏
* **2014**: ולנטינה מונטה (Maybe)‏
* **2015**: מישל פרניולה ואניטה סימונצ'יני (Chain of Light)‏
* **2016**: סרהאט (I Didn't Know)‏
* **2017**: ולנטינה מונטה וג'ימי וילסון (Spirit of the Night)‏
* **2018**: ג'סיקה מוסקט וג'ניפר ברנינג (Who We Are)‏
* **2019**: סרהאט (Say Na Na Na)‏
* **~~2020~~**: סנהיט (Freaky!)‏
* **2021**: סנהיט ופלו ריידה (Adrenalina)‏
* **2022**: אקילה לאורו (Stripper)‏
* **2023**: פיקד ג'קס (Like an Animal)‏
 |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1064186114
* ISNI: 0000 0004 6158 7626
* MusicBrainz: be1c85df-33ee-4694-acea-400517384be2
* VIAF: 313259472
* WorldCat: viaf-313259472

 |